অবশেষে দিব্যকে প্লাইউড ফ্যাক্টরিতে কেয়ারটেকারের চাকরি দিয়ে কেওয়ল সিং গুছিয়ে নেয় তার পরিকল্পনা। প্রথমে জমি ছেড়ে দেওয়ার আপস প্রস্তাব নিয়ে এগোয় ওই পাঞ্জাবি ব্যবসায়ী। কলোনিবাসীর পরামর্শ সভায় এক ছটাকও জমি ছেড়ে না-দেওয়ার প্রস্তাব রাখে অর্জুন। উজ্জীবিত করার চেষ্টা করে ঘুণেধরা মানুষগুলোকে। কলোনিবাসীর পারস্পরিক সম্পর্ক যখন সংঘর্ষে রূপ নিতে প্রস্তুত তখনই একরাতে কারখানার সীমানাঘেঁষে দাঁড়ানো ঠিক ওই পাঁচটি বাড়ি আগুনে পুড়ে ছাই হয়ে যায়। আগুনের ইন্ধন যে জুগিয়েছে কেওয়ল সিং ও তার অনুগত রক্ষীদের তা বুঝতে অসুবিধা হয় না কারো। থানা-পুলিশ ও স্থানীয় প্রশাসনকে কব্জা করে কেওয়ল সিং ফ্যাক্টরির সীমানা প্রসারিত করে দেয়াল তুলে দেয় রাতারাতি। পোড়ো জমিটি ঢুকে পড়ে ফ্যাক্টরির সীমানার ভেতরে। এবার সুনিশ্চিত টার্গেট হয়ে যায় অর্জুন। যে নিজে অব্যর্থ লক্ষ্যভেদী, সে-ই হয়ে ওঠে প্রতিপক্ষের আক্রমণের লক্ষ্যবিন্দু। দিব্য স্পষ্টতই খুড়িমা শান্তিলতাকে জানিয়ে দেয় যে, এই কলোনিতে তার ও অর্জুনের একত্রবাস অসম্ভব। দিব্য অনেকটা নির্দেশের ভঙ্গিতেই এই কলোনি থেকে চলে যেতে বলে শান্তিলতাকে। জলজ্যান্ত এই অন্যায় মেনে নিতে পারে না অর্জুন। প্রতিবাদ করে, কিন্তু প্রধান প্রতিবন্ধক হয়ে দাঁড়ায় দিব্য-সুখেনরা। লক্ষ্যভেদী ধনুর্ধর অর্জুন এবার মুখোমুখি হয় অগ্নিপরীক্ষার।